b'\n_START_ARTICLE_\nProga V. kongresa\n_START_PARAGRAPH_\nProga V. kongresa je ime severne in zahodne ljubljanske \xc5\xbeelezni\xc5\xa1ke obvoznice, ki so jo v okviru prve petletke (v njenem sklopu je bila predvidena tudi rekonstrukcija ljubljanskega \xc5\xbeelezni\xc5\xa1kega vozli\xc5\xa1\xc4\x8da) na\xc4\x8drtovali in pri\xc4\x8deli graditi leta 1948, vendar je niso nikoli dogradili._NEWLINE_Severni del te obvozne trase je predvideval obnovo 18 km dolge obvozne proge Vi\xc5\xbemarje - \xc4\x8crnu\xc4\x8de - Laze, ki je bil zgrajen med nem\xc5\xa1ko okupacijo v letih 1942 in 1943 in so jo takoj po vojni opustili, do leta 1947 pa dokon\xc4\x8dno demontirali. Na\xc4\x8drtovan je bil tudi 9 km dolg podalj\xc5\xa1ek te proge od Vi\xc5\xbemarij do Kozarij, ki naj bi potekal pribli\xc5\xbeno vzhodno od dana\xc5\xa1nje zahodne avtocestne obvoznice. Z zemeljskimi deli so sve\xc4\x8dano pri\xc4\x8deli 4. julija 1948. Ker so takrat potekale priprave na V. kongres KPJ (potekal je od 21. do 28. julija 1948 v Beogradu), so progo poimenovali Proga V. kongresa. Leta 1949 so dela nenadoma zaustavili in jih niso ve\xc4\x8d nadaljevali._NEWLINE_Poleg ostankov nem\xc5\xa1ke severne obvoznice se je med vrti\xc4\x8dki v Dravljah (blizu kri\xc5\xbei\xc5\xa1\xc4\x8da Poduti\xc5\xa1ke ceste in Ulice bratov Babnik) ohranil \xc5\xa1e betonski most, ki je bil predviden kot \xc5\xbeelezni\xc5\xa1ki nadvoz zahodnega dela proge nad Poduti\xc5\xa1ko cesto. To je tudi edini zgrajeni objekt predvidene zahodne obvoznice.'